87750652784

821207401053

СУЛЕЙМЕНОВА Жадыра Убайдуллақызы,

Мыңбұлақ жалпы білім беретін мектебінің

қазақ тілі мен әдебиеті пәні мұғалімі.

Түркістан облысы, Бәйдібек ауданы

**ХАЛЫҚ АҒАРТУ ІСІНІҢ ТҰҢЫШ АБЫЗЫ**

Қазақ халқы ежелден ұрпағынан үлкен үміт күтіп, оның жақсылығын қолдаған. Өз заманының старшыны болған Балқожа би де өз немересі Ыбырайдың оқу-білімге деген құштарлығын ерте байқап, оны Орынборға оқуға жібереді. Артынан оған жазған өлең-хатында атасы Ыбырайын «көзінің нұрына, ертеңгі үмітіне» балайды. «Атаңды сағындым деп асығарсың, Сабаққа көңіл берсең, басыларсың. Ата-анаңды өнер білсең, асырарсың, Надан боп білмей қалсаң, «аһ» ұрарсың», - дейді. Осы өлең жолдары арқылы немересіне оқудың маңызын түсіндіріп, күш-жігер береді. Кейін Балғожа бидің бұл хаты Ыбырай өмірінің кредосына айналып, надандық қамытын шешер кілт ретінде «Қазақ хрестоматиясына» енеді. Ұлы бабамыздың ағартушылық тарихын, ұстаздық жолын тереңдеткен осы бір еңбегі оның өмірінің басты идеясы десек, қателеспеген болар едік. Өйткені, «Қазақ хрестоматиясы» - қазақ балаларын ғибратты ойымен тәрбиелеуші алғашқы құрал. Ондағы барлық қазақ баласы жатқа білетін «Кел, балалар, оқылық», «Өнер-білім бар жұрттар» өлеңдері ғылымның пайдасын ашып, еңбекке шақырады. Озық ойлы елдердің мәдениетіне көз салып, орыс халқының ізгілігінен үлгі алуға үйретеді. «Өрмекші, құмырсқа, қарлығаш», «Бай баласы мен жарлы баласы», «Атымтай жомарт», «Әке мен бала», «Бақша ағаштары» сияқты әңгімелері еңбек пен тәрбиенің маңызын жеңіл әрі қолжетімді ашып түсіндіреді, ескі көзқарастан арылып, жаңаша өмір сүруге тәрбиелейді. Ғұлама бабамыздың мұндай көреген ойлары бүгінгі күнмен заманауи байланысын әлі де үзген жоқ . Ол - сол бұрынғы еңбек пен білімнің жаршысы ретінде бағалы. Бүгінгі қарқынды дамыған заманның алды белгісіз ұрпағына сол кезде Ыбырай көксеген жылдамдықпен ғылым үйретіп, «Қазақ хрестоматиясымен» болашағын айқындап бермесе, олар интернет әлемінде өздерін жоғалтып алуы да кәміл.

Ыбырай Алтынсарин 1864 жылы тұңғыш қазақ мектебін ашқан кезде оның бар мұраты туған халқын ескілік шырмауынан қалайда алып шығу еді. Бірақ ол ойы тек мектеп ашу ісімен шешілмейтіндігін сол кезде аңғарады. Қандай қиындыққа болсын берілмеуге бел буған қайраткер енді қазақ әліпбиін жазып шығаруды қолына алады. Соңынан мұғалімдер дайындау мектебін ашуға да мұрындық болып, педагогикалық идеяларын таратуды жүзеге асырады. «Маған жақсы мұғалім бәрінен де қымбат, өйткені мұғалім – мектептің жүрегі», - деп «жаңалық», «жаңа әдіс», «өзгеріс», «жаңашылдық» арқылы мұғалімнің өз іс-тәжірибесін байытып, белгілі бір нәтижеге қол жеткізуін талап еткен және оны өзінің ағартушылық қызметінің басты идеясы етіп алған болатын. Ол оқушыларды озық ғылыммен қаруландыруды, оларға кәсіп түрлерін үйретуді көздеген. Бұл мақсатын өз заманында Ыбырай Алтынсарин бала оқытуға «қойға шапқан қасқырдай» өте қызу кіріскендігімен түсіндіреді. Біз де енді ІТ-і мықты дамыған ұрпақты интернет шырмауынан құтқару мақсатында Ыбырайша бар-күш жігерімізді жұмсап, олардың қажеттілігіне сай өмірлік білім бере білуге міндеттіміз. Ол үшін өткенді аңсаудан, дәстүрлі білім беруден арылып, «оқушының арманындағы» ұстаз моделіне, яғни, ұлы педагог сөзімен айтқанда, «Теңізде балықтай жүзетін, дүниені жалықпай кезетін» әдіске көшуіміз шарт. Себебі, өмірдің көркі, болашақтың иесі бүгінгі жастарымыздың ертеңін тек берік біліммен, өнегелі тәрбиемен қаруландырғанда ғана олардың таңдауының табыстылығына, бағдарының дұрыстығына сеніммен қарай аламыз деп ойлаймын.

Қазақтың тұңғыш мектебін өз күшімен ашып, тұңғыш қазақ оқулығын да жазып шығарған ұлы ағартушы туралы тұңғыш президентіміз Н.Ә.Назарбаев «Тарих толқынында» кітабында «Халық ағарту ісінің тұңғыш абызы» деп атаған екен. Расында да даланың дана перзенті, ұлы педагог, ғұлама ғалым өз ғұмырын толығымен ұлт тәрбиесі мен болашағына арнады. Қазақ білімінің шамшырағы атанған тұңғыш ұстаз Ыбырай атасының ұлы ретінде ғана емес, ұлтының ұлысы ретінде үмітті ақтап, елінің көз нұрына айналды дегім келеді.